Az egyik legnépszerűbb magyar fájlcserélő oldalra, az NCore-ra töltötték fel este negyed 10-kor a Magyar érettségi 2019 című PDF-fájlt, ami látszólag a hétfői magyarérettségi feladatsorát tartalmazza. Elég rosszul járhat az a legalább 400 torrentező, aki már letöltötte, ugyanis a feladatsor valójában a 2007-es októberi pót- vagy javítóvizsga feladatsora, csak valaki átírta a 28 oldalas dokumentumban a dátumokat.

A szövegértéssel kapcsolatos feladatok egy az egyben a 2007-es pót- vagy javítóvizsga feladatai, szóval ha valaki már letöltötte a fájlt, és elkezdte bebiflázni, az rendesen meglepődik majd a hétfői érettségin.

Legutoljára 2005-ben volt valódi balhé az érettségi körül, amikor az interneten elérhetővé váltak a magyar-, a történelem- és a matematikaérettségi tételei. Az akkor debütáló kétszintes érettségi látványos blamájába majdnem belebukott az akkori oktatási miniszter, a matekot újra kellett írniuk a diákoknak, történelemből pedig új tételsort állítottak össze.